text: Tilbyder abonnement på din begravelse
  22 september 2011 kl. 13.23
  Bedemand Lars Jensen, Sønderborg, tilbyder nu fremtidige kunder at tegne abonnement på deres egen begravelse.
  Dermed tager han tråden op fra de gamle begravelseskasser, der har eksisteret i mere end 100 år. 
  Et abonnement på sin egen begravelse koster 79 kroner om måneden, og medlemmerne får fuld dækning på 25.000 kroner efter det første års medlemsskab.
  Den almindelige abonnementsordning omfatter personer mellem 18 og 64 år. Hvis man er 65 år, når man tegner abonnement, kræver det et indskud, der svarer til det antal måneder, der er gået siden man fyldte 65. Lider man af en livstruende sygdom, skal man dog betale et indskud på 4.900 kroner.
  Lars Jensen driver bedemandsforretning i Aabenraa, Sønderborg, Gråsten og Nordborg, men han overlader begravelsen til en kollega, hvis de forsikrede bor i andre dele af landet.
  Lars Jensen er også formand for den alternative brancheforening, Bedemændenes Brancheorganisation, der har lagt sig ud med Danske Bedemænd ved at kræve åbenhed om priserne. 
  Bedemandens hjemmeside.
  